
A politika konfliktusos természete - Carl Schmitt és a liberalizmus

Carl Schmitt kétségkívül a politikatudomány fekete báránya: közjogászként megvetette a filozófusokat, tabudöntögető kijelentései és a nemzetiszocializmushoz fűződő máig tisztázatlan viszonya révén veszélyes, sőt esetenként nemkívánatos személynek tekintik. Munkássága azonban megkerülhetetlen része a XX. század politikai gondolkodásának, s vonzereje talán épp veszélyességében, a fennálló megkérdőjelezésében ragadható meg.
A dolgozat Schmitt liberalizmus-kritikáját kísérli meg a politikai fogalmának tágabb kontextusába helyezve értelmezni. A cél annak bizonyítása, hogy Schmitt liberalizmus-kritikája, a maga mélységében, csak akkor érthető meg, ha bevonjuk az elemzésbe a politika sajátos megkülönböztetését (barát/ellenség), s ezzel a politika lényegileg konfliktusos természetének schmitti leírását; éppen ezért az elemzés kiinduló pontjaként elsősorban A politikai fogalma című írása szolgál. Ennek egyik oka, hogy úgy véljük, a liberalizmussal való alapvető szembenállása is a politika természetéről alkotott felfogásának elemzésével ragadható meg legteljesebben. Schmitt meg van ugyanis arról győződve, hogy a liberalizmus elméletileg képtelen megfelelően leírni és kezelni a politikában szükségszerű, alapvető egzisztenciális megkülönböztetéseken nyugvó ellentéteket.
A dolgozatnak ugyanakkor nem célja annak eldöntése, hogy a politika természetével kapcsolatos évezredes vita modern szakaszában kinek van vagy lehet „igaza”. Mindössze arra keresi a választ, hogy egy ilyen nagyságrendű gondolkodó, mint Carl Schmitt számára vajon mi volt annyira provokatív a XX. század e meghatározó eszmeáramlatában és politikai ideológiájában, valamint arra, hogy kritikai megállapításai mennyiben érvényesek a XXI. század politika megértése számára, ahol elsősorban a liberalizmustól örökölt nyelvi és gondolkodási struktúrákban beszélünk a politikáról.



